**Informatívna správa o sociálnej pomoci a sociálnej starostlivosti**

**za rok 2015**

Mesto Stará Ľubovňa v roku 2015 sociálnu pomoc a sociálnu starostlivosť zabezpečovalo v súlade s platnými zákonmi a právnymi normami prostredníctvom oddelenia sociálnych vecí a bytovej politiky.

Činnosť oddelenia bola zameraná na oblasti:

* inštitút osobitného príjemcu (ďalej „I OP“)
* dotácie pre žiakov z rodín v hmotnej núdzi/pod hranicou životného minima
* sociálnoprávna ochrana detí a sociálna kuratela
* jednorazové dávky v hmotnej núdzi
* zanedbávanie povinnej školskej dochádzky
* sociálne služby poskytované mestom - opatrovateľská služba
* starostlivosť o seniorov a občanov so zdravotným postihnutím
* agenda bytovej politiky
* terénna sociálna práca, komunitné centrum

**Inštitút osobitného príjemcu**

Inštitút osobitného príjemcu (ďalej „I OP“) je legislatívne výstupom sociálnych zákonov. Samotný výkon sa riadi Zákonom 544/2010 o dotáciách v pôsobnosti MPSVaR SR.

Zaradenie klienta do I OP je v kompetencii ÚPSVaR. Vykonáva sa po individuálnom posúdení každého prípadu a to na podnet ÚPSVaR, na základe hlásení škôl a na podnet oddelenia sociálnych vecí MsÚ. Zaradenie do inštitútu môže byť vykonané aj na podnet klienta. V roku 2015 o zaradenie do inštitútu požiadali 3 rodiny.

Klientmi inštitútu OP sú predovšetkým občania exkludovanej etnickej komunity, čo predstavuje 96 %.

Inštitút OP sa vykonáva v dvoch kategóriách. Prvú kategóriu tvoria klienti, u ktorých je potrebné zlepšiť rodinné prostredie, resp. rodine bolo uložené výchovné opatrenie. Sanácia sa týka ekonomických, rodičovských a výchovných schopností rodiny, účelného využívania dávky, redukcie výskytu sociálno-patologických javov a pod. Druhá kategória je zameraná na rodičov zanedbávajúcich povinnú školskú dochádzku detí.

Klienti zaradení do inštitútu OP poberajú priznané dávky vecnou, peňažnou, alebo kombinovanou formou. To znamená, poberateľom sú vydávané poukážky na nákup v zmluvných predajniach, poskytnutá hotovosť, alebo je im poskytované poradenstvo pri nákupe potravín, ošatenia, osobných potrieb v nezmluvných predajniach. Z dávky boli uskutočňované platby za: náklady spojené s bývaním, výživné na deti, ktoré boli rodičom dočasne odňaté zo starostlivosti a pod.

Poberatelia sociálnych dávok navštevujú oddelenie soc. vecí cca 1-3 krát týždenne, z dôvodu vypísania poukážok, poradenstva, kalkulácie dávky, administratívnej pomoci (žiadosti, vyplnenie formulárov a pod.). Prístup ku každej rodine je individuálny, rovnako individuálne je aj plánovanie kalkulácie výdavkov, realizované v spolupráci s klientom. Na základe finančného plánovania sú stanovené limity výberov, závisiace od výšky dávky a potrieb rodiny. Výkon inštitútu, ktorý zahŕňa okrem administratívnej práce i návštevy rodín, pomáha (v spolupráci s kurátormi ÚPSVR a terénnymi soc. pracovníkmi) riešiť problémy v jednotlivých rodinách, povzbudzuje rodiny k väčšej aktivite, posilňuje ich sebavedomie, zodpovednosť, zlepšuje starostlivosť o zdravie, ošatenie, osobnú hygienu a školskú dochádzku detí.

**V roku 2015** sa v obidvoch kategóriách pracovalo s finančnou hodnotou 119 558 €,poskytovanou v priemere 55 klientom. Pri porovnaní finančného výkonu inštitútu bol oproti roku 2014 v roku 2015 nárast o 8 %. Priebežné uvoľňovanie rodín z inštitútu vychádzalo zo zániku dôvodu ich zaradenia podmieneného sanáciou rodiny a u záškoláctva ukončením povinnej školskej dochádzky, alebo zlepšením školskej dochádzky.

Tabuľka 1 Dávky poukázané na inštitút OP v rokoch 2014, 2015

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Rok 2014/2015** | **Počet klientov** | | **DHN** | | **PnD+príspevky** | | **Spolu v €** | |
| **2014** | **2015** | **2014** | **2015** | **2014** | **2015** | **2014** | **2015** |
| Január | 51 | 69 | 1660,84 | 4729,20 | 2955,94 | 7885,98 | 4 616,78 | 12615,18 |
| Február | 54 | 71 | 1763,70 | 4823,20 | 4600,54 | 8086,15 | 6 364,24 | 12909,35 |
| Marec | 54 | 57 | 1674,50 | 3709,50 | 5183,91 | 7494,15 | 6 858,41 | 11203,65 |
| Apríl | 55 | 57 | 1942,20 | 3864,05 | 5251,47 | 7311,32 | 7 193,67 | 11175,37 |
| Máj | 46 | 50 | 2310,90 | 3813,00 | 5228,59 | 7804,16 | 7 539,49 | 11617,16 |
| Jún | 57 | 49 | 3027,50 | 1921,30 | 6641,75 | 6838,07 | 9 669,25 | 8759,37 |
| Júl | 58 | 48 | 3933,40 | 2083,70 | 6732,22 | 6514,91 | 10 665,62 | 8598,61 |
| August | 57 | 49 | 3908,30 | 2482,30 | 6445,27 | 6037,95 | 10 353,57 | 8520,25 |
| September | 56 | 54 | 4280,20 | 2697,90 | 6605,10 | 6611,35 | 10 885,30 | 9309,25 |
| Október | 55 | 53 | 3950,60 | 2965,06 | 6600,27 | 5340,80 | 10 550,87 | 8305,86 |
| November | 70 | 53 | 5173,00 | 2532,10 | 7888,99 | 5787,90 | 13 061,99 | 8320,00 |
| December | 71 | 51 | 5000,14 | 2323,39 | 7855,47 | 5900,56 | 12 855,61 | 8223,95 |
| **SPOLU** | **ø ø 57** | **ø 55** | **38 625,28** | **37 944,70** | **71 989,52** | **81 613,30** | **110 614,80** | **119 558,00** |

Z údajov v tabuľke č. 1 vyplýva, že rozdiel v počte klientov za sledované obdobie nie je výrazný. Poukazujeme však na nárast výšky dávok, ktorý v sledovanom období mal stúpajúcu tendenciu. Samotný výkon inštitútu vykonáva jeden pracovník. Na porovnanie: v roku 2007 bolo v inštitúte zaradených 38 klientov a pracovali s nimi dve pracovníčky.

V rámci sociálnej práce a pomoci inštitút osobitného príjemcu vykonáva koordináciu platieb spojených s bývaním nielen u klientov inštitútu, ale aj u obyvateľov ulice Továrenskej a SNP, ktorí nie sú jeho súčasťou. Touto aktivitou sú rodiny preventívne chránené pred možnou stratou bývania a následného umiestnenia maloletých detí v sociálnych zariadeniach.

Tabuľka 2 Prehľad platieb cez inštitút osobitného príjemcu v roku 2015

|  |  |  |  |  |  |  |
| --- | --- | --- | --- | --- | --- | --- |
| **MESIAC** | **SIPO (pošta)** | **NÁJOM**  (Slobyterm) | **BÝVANIE**  (MsÚ-pokladňa, Továrenská ul.) | **TKO** | **INÉ** | **SPOLU v €** |
| január | 841,00 | 372,00 | 172,92 | 44,42 | 292,00 | 1722,34 |
| február | 835,00 | 382,00 | 203,84 | 92,72 | 252,00 | 1765,56 |
| marec | 863,00 | 314,20 | 232,91 | 32,41 | 198,00 | 1640,52 |
| apríl | 937,00 | 450,62 | 206,62 | 45,00 | 295,00 | 1934,24 |
| máj | 737,00 | 587,25 | 219,58 | 171,38 | 233,00 | 1948,21 |
| jún | 374,00 | 505,12 | 242,76 | 341,47 | 452,00 | 1915,35 |
| júl | 2 107,47 | 568,29 | 259,92 | 454,28 | 578,45 | 3968,41 |
| august | 1 077,74 | 641,22 | 259,92 | 192,09 | 798,69 | 2 969,66 |
| september | 1 066,57 | 846,25 | 259,92 | 488,58 | 396,20 | 3 057,52 |
| október | 845,79 | 683,03 | 257,29 | 325,12 | 420,50 | 2 531,73 |
| november | 1 683,18 | 929,52 | 259,92 | 343,19 | 788,09 | 4 003,90 |
| december | 1 432,28 | 786,26 | 224,28 | 314,56 | 548,20 | 3 305,58 |
| **SPOLU** | **12 800,03** | **7 065,76** | **2 799,88** | **2 845,22** | **5 252,13** | **30 763,02** |

**Dotácie pre žiakov z rodín v hmotnej núdzi, resp. v životnom minime**

V zmysle Zákona 544/2010 o dotáciách v pôsobnosti MPSVaR SR sa v hodnotenom roku na oddelení soc. vecí vykonávala agenda dotácií pre žiakov z rodín v hmotnej núdzi a žiakov z rodín, u ktorých životné minimum nedosahuje štátom stanovenú výšku a ktoré navštevujú materské a základné školy v meste St. Ľubovňa, vrátane Spojenej školy internátnej, zriaďovateľom ktorej je Krajský školský úrad v Prešove. Dotácia je účelovo zameraná na výchovu k stravovacím návykom a na výchovu k plneniu školských povinností.

Tabuľka 3 Prehľad dotácií pre deti z rodín v HN, resp. v ŽM v roku 2015 v €

|  |  |  |  |  |  |  |
| --- | --- | --- | --- | --- | --- | --- |
|  | **strava (I.-XII.)** | | | **školské** **potreby** | | |
| **ŠKOLA** | dotácia | čerpanie | zostatok | dotácia | čerpanie | zostatok |
| ZŠ Komenského 6 | 2 161,90 | 1 967,25 | 194,65 | 431,60 | 431,60 | 0 |
| ZŠ Levočská 6 | 1 798,30 | 1 628,85 | 169,45 | 332,00 | 332,00 | 0 |
| ZŠ Za vodou 14 | 3 130,40 | 2 687,60 | 442,80 | 747,00 | 747,00 | 0 |
| ZŠ Podsadek 140 | 35 166,00 | 32 843,00 | 2 323,00 | 6 092,20 | 6 092,20 | 0 |
| ŠZŠ Levočská 22 | 9 249,93 | 8 318,54 | 931,39 | 2 108,20 | 2 108,20 | 0 |
| MŠ Vsetínska 36 | 387,00 | 367,20 | 19,80 | 16,60 | 16,60 | 0 |
| MŠ Tatranská 21 | 938,34 | 733,40 | 204,94 | 166,00 | 166,00 | 0 |
| **SPOLU** | **52 831,87** | **48 545,84** | **4 286,03** | **9 893,60** | **9 893,60** | **0** |

Dotácia na výchovu k stravovacím návykom sa poskytuje v školskom roku mesačne, a to v maximálnej výške 1,- €/obed. V roku 2015 bola táto dotácia priznaná v priemere 322 žiakom. V porovnaní s rokom 2014 došlo v roku 2015 k poklesu uplatňovania si nároku na dotáciu na stravu o 13,67 % (v r. 2014 bola dotácia na stravu čerpaná vo výške 55 878,06 €).

Dotácia na výchovu k plneniu školských povinností sa poskytuje 2-krát/rok, a to v celkovej výške 33,20 €. V roku 2015 bola táto dotácia poskytnutá v priemere 298 žiakom. V porovnaní s rokom 2014 došlo v roku 2015 k poklesu uplatňovania si nároku na dotáciu na školské potreby a to o 14,37 % (v roku 2014 bola dotácia na školské potreby čerpaná vo výške 11 553,60 €).

Nevyčerpané dotácie za hodnotený rok boli vrátené ÚPSVaR.

**Sociálnoprávna ochrana detí a sociálna kuratela**

Na úseku starostlivosti o rodinu a dieťa Mesto Stará Ľubovňa poskytuje pomoc v naliehavých prípadoch maloletým deťom, ak je život, alebo zdravie dieťaťa v doterajšom prostredí vážne ohrozené.

Spolupracuje s orgánmi štátnej správy pri obnove rodinného prostredia, spolupôsobí pri výkone výchovných opatrení uložených súdom. Vyjadruje sa k spôsobu života občanov, ktorí majú záujem o náhradnú rodinnú starostlivosť a to buď účasťou na súdnych pojednávaniach alebo písomným vyjadrením.

Mesto podáva správy orgánom štátnej správy. Každé podanie si vyžaduje šetrenie v prirodzenom prostredí klienta.

V hodnotenom roku to bolo celkom:

70 správ o nesvojprávnych na základe vyžiadania súdu,

14 správ o povesti na maloletých a mladistvých na základe vyžiadania polície,

14 správ - podklady pre súdne konania,

51 správ o povesti pre rôzne úrady

Mesto v súlade v súlade s občiansko-právnym poriadkom, sa stalo opatrovníkom pre súdne konania vo veci maloletých detí. V tomto roku sme sa zúčastnili na 24 súdnych pojednávaniach, ktoré sa konali za účelom nariadenia výchovného opatrenia, zvýšenia výživného a pozbavenia svojprávnosti na právne úkony, schválenie úkonu za nesvojprávneho.

Mesto v zmysle zákona NR SR č.305/2005 Z.z. o sociálnoprávnej ochrane detí a sociálnej kuratele prijalo VZN č. 43, ktoré ustanovuje podmienky poskytovania finančných príspevkov na úpravu a zachovanie vzťahov medzi dieťaťom a rodičom alebo osobou, ktorá sa osobne stará o dieťa, ktoré bolo rozhodnutím súdu umiestnené v detskom domove. V zmysle tohto zákona 2x ročne sa prehodnocuje plnenie sociálneho plánu práce s rodinou dieťaťa, ktoré je umiestnené v sociálnom zariadení.

V zmysle tohto zákona vzniká Mestu povinnosť podieľať sa na:

* obnove rodinného prostredia (do jedného roka od umiestnenia dieťaťa do DD),
* poskytnúť príspevok na dopravu pre rodiča alebo osobu, ktorej bolo zverené dieťa do osobnej starostlivosti,
* po uplynutí jedného roka pobytu dieťaťa v detskom domove na tvorbe úspor

(výška tvorby úspor v roku 2015 bola stanovená na 1 dieťa 99,50 €/mesiac).

**Jednorazová dávka sociálnej pomoci**

V zmysle zákona NR SR č. 599/2003 Z.z. o pomoci v hmotnej núdzi a VZN č. 50, môže Mesto poskytnúť jednorazovú dávku sociálnej pomoci na základe písomnej žiadosti občana mesta.

V roku 2015 bolo podaných 23 žiadostí o poskytnutie jednorazovej dávky sociálnej pomoci, čo je o 9 žiadostí menej ako v roku 2014. Po prešetrení sociálnych pomerov v rodinách žiadateľov boli splnené podmienky a jednorazová finančná výpomoc bola schválená v 15 prípadoch. Priemerná schválená čiastka dávky na jednu žiadosť v roku 2015 bola 81,58 €. Dve rodiny schválenú jednorazovú dávku sociálnej pomoci vo výške po 100,- € odmietli prevziať.

Celkové čerpanie dávky za rok 2015 bolo vo výške 1.023,64 €, čo predstavuje 51,18 % zo sumy vyčlenenej v  rozpočte. Poskytnutá jednorazová finančná výpomoc bola oproti roku 2014 nižšia o 951,66 €.

Mesto aktívne participovalo na potravinových formách pomoci pre seniorov, občanov so zdravotným znevýhodnením a sociálne odkázané rodiny.

**Zanedbávanie povinnej školskej dochádzky**

Obec ako príslušný správny orgán v zmysle zákona č. 596/2003 Z.z. Zákon o štátnej správe v školstve a školskej samospráve a o zmene a doplnení niektorých zákonov, zákona č. 372/1990 Zb. o priestupkoch v znení neskorších predpisov eviduje zanedbávanie povinnej školskej dochádzky a vykonáva štátnu správu v prvom stupni vo veciach ohrozovania výchovy a vzdelávania maloletého, alebo zanedbávania starostlivosti o povinnú školskú dochádzku žiaka.

V školskom roku 2014/2015 bolo v evidencii mestského úradu 10 žiakov s nahláseným záškoláctvom. Priestupkové konanie sa konalo v 2 prípadoch, pri všetkých bolo uložené pokarhanie, respektíve pokuta zákonným zástupcom žiaka. Na Okresnú prokuratúru bolo podané jedno trestné oznámenia na zákonných zástupcov žiaka v zmysle § 211 Trestného zákona.

Tabuľka 4 Evidencia zanedbávania povinnej školskej dochádzky za šk. rok 2014/2015

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| **Škola** | **evidovaný** | | **priestupkové konania** | | **uložené pokarhania/pokuta** | | **Trestné**  **oznámenia** | | **Vymeškané hodiny spolu** |
| Rok | **2013/2014** | **2014/2015** | **2013/2014** | **2014/2015** | **2013/2014** | **2014/2015** | **2013/2014** | **2014/2015** | **2014/2015** |
| SŠI | 5 | 3 | 3 | 1 | 3 | 1 | - | 1 | 215 |
| ZŠ Podsadek | 10 | 6 | 3 | 1 | 3 | 1 | - | - | 209 |
| iné | 2 | 1 | 1 | - | 1 | - | - | - | 17 |
| **SPOLU** | **20** | **10** | **9** | **2** | **9** | **2** | **0** | **1** | **441** |

V oblasti záškoláctva sa pracuje s celou rodinou prevenčným spôsobom. To znamená, že už pri prvej absencii sa rodina navštívi, poučí o dôsledkoch konania a následne je v rodine vykonávaná náhodná kontrola za účelom zisťovania školskej dochádzky. Uvedená práca s rodinou má pozitívny výsledok a počet vymeškaných hodín má klesajúci charakter:

v šk. roku 2011/2012 – 1845 vymeškaných neospravedlnených hodín, 7 trestných oznámení,

v šk. roku 2012/2013 – 1348 vymeškaných neospravedlnených hodín, 3 trestné oznámenia,

v šk. roku 2013/14 – 1114 vymeškaných neospravedlnených hodín, bez trestného oznámenia,

v šk. roku 2014/2015 – 441 vymeškaných neospravedlnených hodín, 1 trestné oznámenie.

**Sociálne služby mesta - opatrovateľská služba**

Mesto Stará Ľubovňa je v rámci sociálnych služieb poskytovateľom terénnej opatrovateľskej služby. Táto služba, ktorú mesto poskytuje od roku 2003, predstavuje nosnú a zatiaľ jedinú formu terénnych sociálnych služieb v kategórii seniorov, ale aj v kategórii dospelých v ekonomicky aktívnom veku, avšak už neaktívnych z dôvodu zdravotného postihnutia, ale aj mladých či detí, ktoré z dôvodu zdravotného handicapu nie sú schopní samostatného plnohodnotného života. Služby sa poskytujú v prirodzenom prostredí žiadateľov v rámci prirodzenej sociálnej štruktúry rodiny a domácnosti klienta. Opatrovateľská služba je poskytnutá tým klientom, ktorí o ňu požiadajú a spĺňajú podmienky odkázanosti na požadovanú sociálnu službu, čiže sú posudzujúcim lekárom mesta v zdravotnom posudku zaradení do stupňa odkázanosti a nie sú schopní inak si zabezpečiť potrebnú starostlivosť. Opatrovateľskú službu Mesto poskytuje žiadateľom bez vekového obmedzenia, ktorí v súlade so Zákonom 448/2008 o sociálnych službách o túto službu požiadajú a sú odkázaní na pomoc inej fyzickej osoby. Táto sociálna služba sa poskytuje v časovo vymedzenom rozsahu, počas pracovných dní a počas pracovnej doby v súlade s úradnými hodinami Mestského úradu od 7,30 do 15,30 h.

V roku 2015 vzrástol počet žiadostí o posúdenie odkázanosti na sociálnu službu oproti roku 2014, z čoho bolo 45 posúdení o odkázanosti na sociálnu službu pre opatrovateľskú službu a 2 pre žiadateľov o umiestnenie do zariadenia. Tento nárast je spôsobený aj tým, že bol realizovaný projekt na podporu opatrovateľskej služby, ktorý prijali dve organizácie v meste, poskytujúce sociálne služby.

Rozpočet na opatrovateľskú službu Mesta na rok 2015 vychádzal zo sumy 64 988,- €.

Úkony opatrovateľskej služby vykonávajú opatrovateľky Mesta na pracovnú zmluvu na konkrétnu odkázanú osobu. Opatrovateľskú službu na území mesta bližšie definuje VZN č. 51/2009 o poskytovaní sociálnych služieb a o spôsobe a výške úhrad za tieto služby.

Mesto poskytlo stravu v priemere 80 dôchodcom, z čoho cca. 40 dôchodcom bola poskytnutá aj donáška stravy. Príspevok Mesta na stravu dôchodcom za rok 2015 činil

3 391,90 €.

V roku 2015 bolo poskytnuté opatrovanie u 20 odkázaných žiadateľov, u ktorých bola zavedená opatrovateľská služba na základe rozhodnutia o odkázanosti na sociálnu službu v súlade so zákonom 448/2008 Z.z. o sociálnych službách. Úkony opatrovateľskej služby vykonávalo u týchto opatrovaných 13 opatrovateliek. Mesto po skončení projektu prijalo opatrovateľky, ktoré boli zamestnané cez projekt poskytovateľa sociálnych služieb Humanitarian n.o. späť do pracovného pomeru. Ukazovateľ úväzku opatrovateľov je pohyblivý a ku koncu hodnoteného obdobia bol 11,2 úväzku.

Za rok 2015 príjem od klientov za výkon opatrovateľskej služby bol 9 217,86 €. Na mzdy a odvody pre opatrovateľskú službu Mesto použilo za sledované obdobie 42 335,08 € a na tovary a služby (stravné lístky) 4 729,53 €. Spolu výdaje na opatrovateľskú službu k 31.12.2015 boli 47 064,61 €.

Tabuľka 5 Prehľad príjmov a výdajov na opatrovateľskú službu – porovnanie

|  |  |  |  |  |  |
| --- | --- | --- | --- | --- | --- |
| **Rok** | | **2012** | **2013** | **2014** | **2015** |
| **Príjem mesta** | **od klientov za (DS+OS)** | **9 896,00 €** | **8 860,00** | **9 307,54** | **9 217,86** |
| **Výdaje mesta** | **mzdy, odvody** | 42 742,00 € | 42 515,00 | 61 160,16 | 42 335,08 |
|  | **tovar, služby** | 4 323,00 € | 3 990,00 | 6 252,99 | 4 729,53 |
|  | **Výdaje spolu** | **47 065,00 €** | **46 506,00** | **67 413,15** | **47 064,61** |

V roku 2015 bolo podaných 47 žiadostí o posúdenie odkázanosti na sociálnu službu. Podľa stupňa odkázanosti boli deviati žiadatelia zaradení v IV. stupni odkázanosti, dvadsať štyri žiadateľov v V. stupni odkázanosti a štrnásť žiadateľov v VI. stupni odkázanosti.

Za rok 2015 posudzujúci lekár mesta MUDr. Želmíra Matulíková na základe objednávky Mesta vypracovala lekárske posudky. Za vypracovanie jedného posudku je stanovená odmena vo výške 25,- €. Za rok 2015 bolo vyplatená suma za vypracovanie zdravotných posudkov 900,- €.

**Starostlivosť o starých a zdravotne postihnutých občanov**

V zmysle VZN č. 50 o poskytovaní jednorazovej sociálnej pomoci Mesto zabezpečuje spoločné stravovanie, t.j. jedno hlavné jedlo denne, pre občana mesta, ktorého stravovanie nemožno zabezpečiť inak a ktorý je poberateľom starobného alebo invalidného dôchodku a pre svoj nepriaznivý zdravotný stav je odkázaný na spoločné stravovanie. Mesto v zmysle smernice č. 4/2009 poskytuje na jedno hlavné jedlo finančný príspevok, a to vo výške 0,50 € v závislosti od výšky dôchodku. V roku 2015 sa táto sociálna služba poskytovala 80 dôchodcom. Dopyt po stravovaní dôchodcov presahuje možnosti, ktoré má mesto zazmluvnené v zariadení pre seniorov, a preto sa vytvára poradovník žiadostí o stravovanie. Celkový príspevok mesta bol poskytnutý 35 dôchodcom v celkovej výške 3 391,90 €.

Cena za l obed platná od 3/2015 je: - racionálna strava 1,932 €

- DIA strava 2,180 €

Tabuľka 6 Porovnanie počtu stravníkov a príspevku mesta na stravu

|  |  |  |  |  |
| --- | --- | --- | --- | --- |
| **Rok** | **2012** | **2013** | **2014** | **2015** |
| **Počet stravníkov** | 75 | 80 | 80 | 80 |
| **Príspevok mesta na stravu v €** | 2998,77 | 3 024,20 | 3 136,50 | 3 391,90 |
| **Príspevok mesta na prac. silu v €** | 6906,00 | 7 518,50 | 8 947,08 | 9 128,70 |

Vzhľadom na to, že Mesto nemá vlastnú vývarovňu, stravovanie sa zabezpečuje na základe uzatvorenej zmluvy v Domove pre seniorov v Starej Ľubovni. Mesto v zmysle tejto zmluvy hradí náklady na jednu pracovnú silu mesačne vo výške 764,51 €.

Nakoľko mesto nemá vlastnú vývarovňu, je potrebné zabezpečiť odkázaným obyvateľom mesta túto najvyhľadávanejšiu službu - stravovanie dôchodcov a tak zabezpečiť v mnohých prípadoch aspoň jedno teplé jedlo denne.

**Bytová politika**

Mesto má vo vlastníctve 162 nájomných bytov. Správcom týchto bytov je Slobyterm, spol. s r. o., Stará Ľubovňa.

Tabuľka 7 Mestské nájomné byty

|  |  |  |  |  |  |  |
| --- | --- | --- | --- | --- | --- | --- |
| **LOKALITA** | **gars.** | **1-izb.** | **1,5-izb.** | **2-izb.** | **3-izb.** | **Spolu** |
| Za vodou č. 1770/20,22 | - | - | - | 8 | 8 | **16** |
| Za vodou č. 1787/24,26 | - | 5 | 11 | 10 | - | **26** |
| Za vodou č. 1839/28 | - | - | - | 4 | 12 | **16** |
| Za vodou č. 1756/18 | - | - | - | 2 | 2 | **4** |
| Levočská č. 1527/20 | 8 | - | - | 17 | - | **25** |
| Letná č. 1074/7 | 17 | 50 | - | 1 | - | **68** |
| Levočská č. 372/38 | 1 | - | - | 2 | - | **3** |
| Mierová č. 13 | - | - | - | 1 | - | **1** |
| Sládkovičova č. 1 | - | - | - | 1 | - | **1** |
| Budovateľská č. 19 | - | - | - | 1 | - | **1** |
| 1. mája č. 5 | - | 1 | - | - | - | **1** |
| **SPOLU** | **26** | **56** | **11** | **47** | **22** | **162** |

Jeden dvojizbový byt na Levočskej ulici č. 372/38, byt na Mierovej ulici, Sládkovičovej a Budovateľskej ulici sú bývalé štátne byty, ktoré prešli do vlastníctva Mesta. Bývajú v nich pôvodní nájomcovia, ktorí ich zatiaľ neodkúpili do osobného vlastníctva.

Byt na ulici 1. mája má k dispozícii Mesto, v súčasnosti ho užívajú učiteľky ZUŠ Jána Melkoviča z Ukrajiny. Trojizbový byt v bytovom dome č. 1756/18 Za vodou má k dispozícii Správca mestských nájomných bytov, Slobyterm, spol. s r. o., ktorý ho v prípade potreby využíva a zároveň znáša náklady za jeho užívanie.

Z celkového počtu nájomných bytov sú dva dvojizbové byty v bytovom dome č. 1787/24 a 26 na ulici Za vodou a jeden dvojizbový byt v bytovom dome č. 1527/20 na Levočskej ulici bezbariérové.

Okrem týchto nájomných bytov spravuje Slobyterm, spol. s  r. o., Mestu aj nájomné bývanie nižšieho štandardu, a to:

dom č. 157/11 na ul. SNP, kde 2 obytné miestnosti užíva jedna rodina, spolu 6 osôb,

dom č. 163/16 na ul. SNP, kde 4 obytné miestnosti užívajú 4 rodiny, spolu 37 osôb,

dom č. 164/17 na ul. SNP, kde 3 obytné miestnosti užíva v súčasnosti 8 osôb

dom č. 1222/117 v  Podsadku, kde 6 obytných miestností obývajú štyri mnohopočetné rodiny, spolu 33 ľudí.

Ubytovacie priestory na Továrenskej ulici č. 14 sú monitorované pracovníkmi Mesta. Títo taktiež zabezpečujú a koordinujú platby spojené s užívaním týchto ubytovacích priestorov najmä prostredníctvom inštitútu osobitného príjemcu, do ktorého je väčšina užívateľov zaradená.

Začiatkom roka 2016 pribudne do vlastníctva Mesta ďalších 16 jednoizbových a 14 dvojizbových nájomných bytov v lokalite Za vodou.

Pri zabezpečovaní a poskytovaní nájomného bývania Mesto postupuje v zmysle Zákona č. 443/2010 Z. z. o dotáciách na rozvoj bývania a o sociálnom bývaní a Všeobecne záväzného nariadenia č. 6, ktorým sa stanovujú zásady prideľovania a spravovania mestských bytov.

**Evidencia uchádzačov o pridelenie mestského nájomného bytu**

Po vykonanej aktualizácii evidencie uchádzačov o pridelenie mestských nájomných bytov je v evidencii Mesta k 31.12.2015 spolu 146 žiadostí o pridelenie mestského nájomného bytu a 15 žiadostí o výmenu nájomného bytu.

Tabuľka 8 Porovnanie s rokom 2014

|  |  |  |  |
| --- | --- | --- | --- |
|  | **rok 2014** | **rok 2015** | **rozdiel** |
| Počet evidovaných žiadostí o pridelenie 2, 3 izb. bytu | 46 | 62 | **+16** |
| Počet evidovaných žiadostí o pridelenie G,1,1,5 izb. bytu | 49 | 45 | **-4** |
| Počet evidovaných žiadostí o byt nižšieho štandardu | 79 | 39 | **-40** |
| **SPOLU** | **174** | **146** | **-28** |

Celkový počet evidovaných žiadostí o pridelenie mestského nájomného bytu sa v roku 2015 znížil oproti roku 2014 o 28 žiadostí. Stúpol najmä počet žiadostí o pridelenie dvojizbových a trojizbových nájomných bytov. Predpokladáme, že záujem o tieto byty stúpol vďaka prebiehajúcej výstavbe nových nájomných bytových domov v lokalite Za vodou. Žiadosti o pridelenie nájomného bytu sú evidované na Mestskom úrade po dobu troch rokov od podania žiadosti. O pridelenie dvojizbových a trojizbových bytov žiadajú vo väčšine prípadov mladé rodiny. Žiadateľmi menších bytov sú prevažne jednotlivci, osamelí rodičia, prípadne seniori. Byty nižšieho štandardu žiadajú predovšetkým sociálne odkázaní občania.

**Prideľovanie bytov**

Poradným orgánom primátora mesta v oblasti prideľovania a spravovania bytov je Komisia sociálnych vecí, rodiny, bytovej politiky a zdravotníctva pri MsZ v Starej Ľubovni. Komisia sa pri posudzovaní evidovaných žiadostí o pridelenie mestských nájomných bytov riadila VZN č. 6, ktorým sa stanovujú zásady prideľovania a spravovania mestských bytov.

Tabuľka 9 Porovnanie s rokom 2014

|  |  |  |  |
| --- | --- | --- | --- |
|  | **rok 2014** | **rok 2015** | **rozdiel** |
| Počet podaných žiadostí o pridelenie bytu | 50 | 70 | +20 |
| Počet podaných žiadostí o predĺženie nájomnej zmluvy | 93 | 103 | +10 |
| Počet pridelených nájomných bytov | 6 | 11 | +5 |
| Výmena bytov v rámci bytového fondu | 1 | 2 | +1 |

V roku 2015 bolo možné v porovnaní s rokom 2014 prideliť o 5 nájomných bytov viac. Boli to byty uvoľnené predošlými nájomcami.

Záväzné pokyny na predĺženie zmlúv o nájme mestských bytov na ďalšie obdobie sú vydávané väčšinou na dobu dvoch, prípadne troch rokov. Len vo výnimočných prípadoch sú nájomné zmluvy uzatvárané na dobu kratšiu ako jeden rok.

**Pohľadávky na nájomnom**

V roku 2015 bol kladený dôraz aj na znižovanie pohľadávok na nájomnom a ostatných službách spojených s bývaním v mestských nájomných bytoch, ktoré eviduje správca mestských nájomných bytov Slobyterm, spol. s  r. o., voči niektorým nájomcom.

Tabuľka 10 Porovnanie pohľadávok v €

|  |  |  |  |  |
| --- | --- | --- | --- | --- |
| **Lokalita** | **pohľ.spolu k 31.12.2014** | **pohľ.spolu k 31.12.2015** | **pohľ.súčasných nájomcov k 31.12.2015** | **porovnanie**  **dec.2014 - -dec.2015** |
| Levočská 1527/20 | 25.134,74 | 25.086,14 | 7.232,03 | -48,60 |
| Letná 1074/7 | 31.312,05 | 23.531,56 | 7.194,60 | -7.780,49 |
| Za vodou 1756/18 | 267,11 | 308,79 | 308,79 | +41,68 |
| Za vodou 1770/20, 22 | 7.323,29 | 6.568,77 | 748,50 | -754,52 |
| Za vodou 1787/24, 26 | 5.872,07 | 2.719,68 | 667,97 | -3.152,39 |
| Za vodou 1839/28 | 1.955,62 | 9,05 | 0,00 | -1.946,57 |
| SNP 11 | 2.771,09 | 2.387,97 | 1.073,63 | -383,12 |
| SNP 16 | 9.712,93 | 8.456,99 | 3.052,76 | -1.255,94 |
| SNP 17 | 6.830,14 | 7.290,33 | 732,48 | +460,19 |
| Podsadek č. 117 | 2.172,81 | 1.982,20 | 793,26 | -190,61 |
| **S P O L U** | **93.351,85** | **78.341,48** | **21.804,02** | **-15.010,37** |

V pohľadávkach spolu k  31. 12. 2014 a  k  31. 12. 2015 sú zahrnuté aj pohľadávky z  minulosti. Zanechali ich po sebe nájomcovia, ktorí dnes už nájomcami mestských bytov nie sú. Tieto pohľadávky správca bytov vymáha cestou exekučných, prípadne súdnych rozhodnutí.

V pohľadávkach spolu k  31. 12. 2015 a  v pohľadávkach súčasných nájomcov k  31. 12. 2015 sú započítané vo viacerých prípadoch aj neuhradené mesačné platby na január 2016. Niektorí nájomcovia nepoukazujú správcovi bytov platby za bývanie zálohovo, mesiac vopred, ale v aktuálnom mesiaci.

**Správa o  Národnom projekte terénna sociálna práca a Národnom projekte komunitné centrá.**

V roku 2015 bolo Mesto zapojené do realizácie uvedených národných projektov. V Komunitnom centre v Podsadku pracovalo 8 zamestnancov a v Komunitnom centre na Továrenskej ulici 5 zamestnanci, v rámci Národného projektu, podporeného v  Operačnom programe Zamestnanosť a sociálna inklúzia, ktorý bol financovaný Implementačnou agentúrou. Hlavným cieľom projektov bola podpora sociálnej inklúzie osôb ohrozených sociálnym vylúčením, podpora rozvoja schopností jednotlivcov a rodín viesť samostatný život a pomoc integrovať sa im do spoločnosti. Cieľovou skupinou boli rodiny a jednotlivci zažívajúci generačnú chudobu, prevažne z rómskej komunity.

V rámci Národných projektov boli plne refundované mzdy, čiastočne telekomunikačné náklady a cestovné. Národné projekty boli ukončené 31.10.2015.